
REPUBLIKA HRVATSKA
OPĆINSKI SUD U SPLITU
Gundulićeva 27
Split
Poslovni broj: P Ob-492/2021-


U IME REPUBLIKE HRVATSKE

P R E S U D A


Općinski sud u Splitu, po sucu ovog suda Nikolini Dujić, kao sucu pojedincu, u pravnoj stvari tužitelja M. Š. iz K. L., U. O..J. V. 8, OIB …., zastupanog po punomoćnici M. P., odvjetnici u S., protiv tužene B. B., iz K. G., E. K. 1, OIB …, zastupane po punomoćnici D. J., odvjetnici iz S., radi uzdržavanja djeteta, nakon održane glavne rasprave uz isključenje javnosti zaključene 17. lipnja 2026. u nazočnosti punomoćnice tužitelja M. P. odvjetnice u S. osobno i zamjenika punomoćnika tužene T. K., odvjetnika u S. osobno, na ročištu za objavu odluke 24. kolovoza 2026. 
 
presudio je

1. Nalaže se B. B., OIB: … da počev od 1. listopada 2024. pa do 12. listopada 2026. doprinosi na ime uzdržavanja M. Š., OIB: … mjesečno iznos od 200,00 eura s dospijećem najkasnije do petnaestog u mjesecu za tekući mjesec, na račun tužitelja, a u slučaju zakašnjenja ima se na navedeni mjesečni iznos uzdržavanja obračunati zakonska zatezna kamata koja teče od dospijeća svakog pojedinačnog mjesečnog obroka do isplate, obračunata prema stopi koja se određuje za svako polugodište uvećanjem prosječne kamatne stope na stanja kredita odobrenih na razdoblje dulje od godine dana nefinancijskim trgovačkim društvima izračunate za referentno razdoblje koje prethodi tekućem polugodištu za tri postotna poena, dok se odbija tužbeni zahtjev kao neosnovan za razdoblje od 20. listopada 2021. pa do 30. rujna 2024. te za ubuduće nakon 12. listopada 2026.

1. Svaka strana snosi svoj trošak postupka.
Obrazloženje

U tužbi od 20.10. 2021. navedeno je da su I. Š., OIB: …, i tuženica B. B. su roditelji tužitelja – punoljetnog M. Š.. O. sud u S. je 10. ožujka 2014. donio presudu, poslovni broj: P Ob-… kojom je razveden brak između roditelja tužitelja. M. Š. stanuje u Z. te je upisan kao redovni student na S. u Z., preddiplomski sveučilišni studij V. inženjerstvo, akademske godine 2021./2022. Predlaže se da sud donese odluku kojom se nalaže tuženici plaćanje uzdržavanja za tužitelja M. Š. od dana podnošenja ove tužbe pa ubuduće, u iznosu od 1.500,00 kn mjesečno. Otac tužitelja doprinosi za uzdržavanje tužitelja. Slijedom svega navedenog, predlaže se donošenje presude kojom se nalaže tuženoj od dana podnošenja tužbe doprinosi na ime uzdržavanja tužitelja mjesečno iznos od 1.500,00 kn s dospijećem najkasnije do petnaestog u mjesecu za tekući mjesec, na račun tužitelja, a u slučaju zakašnjenja ima se na navedeni mjesečni iznos uzdržavanja obračunati zakonska zatezna kamata koja teče od dospijeća svakog pojedinačnog mjesečnog obroka do isplate, obračunata prema stopi koja se određuje za svako polugodište uvećanjem prosječne kamatne stope na stanja kredita odobrenih na razdoblje dulje od godine dana nefinancijskim trgovačkim društvima izračunate za referentno razdoblje koje prethodi tekućem polugodištu za tri postotna poena. U podnesku od 20. listopada 2026. tužitelj je uredio tužbeni zahtjev na način da je umjesto mjesečnog iznosa od 1.500,00 kn zatražio mjesečno 200,00 eura
U odgovoru na tužbu od 20. listopada 2021. navodi se da je tužitelj srednju školu završio 2019. nakon čega je zasnovao radni odnos, te je do podnošenja tužbe bio u radnom odnosu kod više poslodavaca. Tužitelj je kao kadet V. studijskih programa, S. u Z. sa M. obrane R. H. potpisao ugovor kojim se M. obvezalo snositi sve troškove tužiteljevog studija (smještaj, prehrana, odora, sportska odjeća, obvezna literatura, troškovi gradskog prijevoza). Suviše, tužitelj temeljem navedenog ugovora ostvaruje pravo na mjesečnu stipendiju u iznosu od 800-1.300 kn. Tužitelj je obvezan stanovati u vojarni H. vojnog učilišta tijekom trajanja cijelog studija, te se po završetku studija mora zaposliti u O. snagama RH. Razvidno je stoga kako tužitelja ne pripada pravo na uzdržavanje. Ukoliko bi taj sud utvrdio kako tužitelja usprkos navedenom pod prethodnim točkama pripada pravo na uzdržavanje od tužene zasigurno ga ne pripada u iznosu od 1.500,00 kn mjesečno. Naime, osim što tužitelj ima podmirene sve troškove, te ostvaruje i stipendiju tužiteljica od svoje plaće podmiruje kredit u visini od 2.337,00 kn mjesečno, te plaća uzdržavanje za drugog maloljetnog sina D. Š. koji živi s ocem u iznosu od 1.000,00 kn mjesečno. Tužena povremeno novčano pomogne i tužitelja, iako isto više nije u obvezi. Također, budući je tužitelj obvezan stanovati u vojarni H. vojnog učilišta tijekom trajanja cijelog studija, a tijekom ljetnih i zimskih praznika je obvezan sudjelovati u kampovima i obveznim izvannastavnim aktivnostima, te ima podmirene sve troškove i stipendiju razvidno je kako otac tužitelja I. Š. svoj udio u obvezi uzdržavanja ne ispunjava, niti može ispunjavati kroz svakodnevnu skrb o djetetu kako to propisuje članak 310. Obiteljskog zakona. Stoga je otac tužitelja jednako kao i tužena obvezan novčano doprinositi za uzdržavanje tužitelja, dakle na jednake dijelove s tuženom pa tužena može biti obvezana samo na plaćanje polovice mjesečnog iznosa uzdržavanja. Tužena napominje kako je otac tužitelja za vrijeme dok je tužitelj stanovao s tuženom za njegovo uzdržavanje doprinosio iznos od 1.000,00 kn mjesečno.
Sud je izveo dokaz pregledom rodnog lista za tužitelja od 20. studenog 2019., potvrde S. u Z. od 22. srpnja 2021., odgovora na tužbu od 9. prosinca 2021., ispisa čestih pitanja za V. studijski program S. u Z., obračuna isplaćene plaće za tuženu za rujna 2021. te listopad 2021., potvrde o ugovorenom iznosu kredita, potvrde o plaćanju I. Š. od 25.9.2021., 28.10.2121., 18.11.2021., 14.10.2021., potvrde M. financija, P. uprave za 2021., obračuna isplaćene plaće za B. B. za studeni i prosinac 2021., za siječanj, veljaču i ožujak 2022., potvrdu O. suda u S. Z.-knjižnog odjela K. L. od 6. svibnja 2022., elektroničkog zapisa H. zavoda za mirovinsko osiguranje za M. Š. od 13. svibnja 2022., ugovor o redovitom studiranju od 22. srpnja 2021., saslušanjem stranaka na ročištu od 22. listopada 2025., pregledom potvrde S. u S. sveučilišnog odjela za stručne studije od 16. listopada 2025., pregled izvatka iz obrtnog registra od 24. listopada 2025, ispis poruka, pregled dopisa M. obrane od 19. prosinca 2025. s obračunom duga, dopisa M. znanosti, obrazovanja i mladih od 20. ožujka 2026., elektroničkog zapisa HZMO-a od 16. ožujka 2026., potvrde o visini dohotka i primitaka za M. Š. za 2021., 2022., 2023., 2024. i 2025.
Tužbeni zahtjev je djelomično osnovan.
Iz rodnog lista za tužitelja od 20. studenog 2019.proizlazi da je isti rođen ….. te da je otac I. Š., a majka B. B.. 
Iz potvrde S. u Z. od 22. srpnja 2021. proizlazi da je tužitelj upisan akademske godine 2021./ 2022. kao redovan student na S. u Z., preddiplomski sveučilišni studij vojno inženjerstvo, koji traje osam semestara. Upisan je na taj studij u 2021. te je u vrijeme izdavanja potvrde ostvario ukupno 0 ECTS bodova. Iz potvrde M. znanosti, obrazovanja i mladih od 20. ožujka 2026. (list 113 spisa)  proizlazi da je M. Š. od 1. listopada 2021. do 14. svibnja 2024. bio u statusu redovitog studenta na prijediplomskom sveučilišnom studiju vojno inženjerstvo na S. u Z.. Iz potvrde S. u S. sveučilišnog odjela za stručne studije od 16. listopada 2025. proizlazi da se tužitelj upisao na stručni prijediplomski studij E. sveučilišnog odjela za stručne studije S. u S. akademske godine 2024./2025. kao prelaznik sa S. u Zagrebu. Na studiju je ostvario ukupno 32 ECTS boda, prosječnu ocjenu 3.143 i težinski prosjek ocjena 3.031
Iz elektroničkog zapisa HZMO-a od 13. svibnja 2022. (list 40/41 spisa) te iz elektroničkog zapisa od 16. ožujka 2026. (list 115-117 spisa) za M. Š. proizlazi da je isti bio zaposlen od 11.10.2019. do 7.2.2020., 18.6.2020. do 21.6.2020., 1.6.2024. do 18.7.2024., 1.5.2025. do 13.8.2025., 14.8.2025. do 3.10.2025. (nepuno radno vrijeme).
Iz potvrda o visini dohotka i primitaka (list 118-123 spisa) proizlazi da je u 2021. zaprimio stipendiju, odnosno potporu djetetu za školovanje u iznosu od 3.200,00 kn, u 2022. u iznosu od 7.200,00 kn, u 2023. u iznosu od 600,00 eura te u 2024. u iznosu od 1.000,00 eura kao i dohodak od nesamostalnog rada u iznosu od 1.611,18 eura a u 2025. ostvario je prihod od nesamostalnog rada u iznosu od 801,96 eura. 
Pregledom ugovora o redovitom studiranju sklopljenog 22. srpnja 2021. između M. Š. i S. u Z. utvrđeno je da je tužitelj upisao prvi put preddiplomski sveučilišni studij vojno inženjerstvo te da se troškovi studija redovitih studenata koji se po prvi put upisuju u prvu godinu studija u akademskoj godini 2021./2022. subvencioniraju u cijelosti iz državnog proračuna, te da troškovi studija redovitih studija viših godina studija se utvrđuju razmjerno ostvarenom broju ECTS bodova u prethodnoj akademskoj godini. Pregledom ugovora o kadetskoj službi između M. Š. i M. obrane proizlazi da je tužitelj stekao prava i obveze kadeta M. obrane R. H. te da je kadetu osigurana mjesečna stipendija, osnovno i dopunsko zdravstveno osiguranje, osiguranje od posljedica nesretnog slučaja, obvezno zdravstveno osiguranje, smještaj u vojnim lokacijama, prehrana, vojna odora, mjesni prijevoz u mjestu školovanja, refundacija troškova prijevoza, obvezni udžbenici i pisaći pribor, osobno računalo i pristup internetu, odjeća, obuća i druga oprema za tjelovježbu, korištenje sportskih terena, troškovi izrade i obrane završnog rada, iznos upisnine, iznos participacije u troškovima studija. 
Iz izvatka iz obrtnog registra (list 82 spisa) proizlazi da je u razdoblju od 20.09.2024. pa do 20.09.2025. tužitelj bio vlasnik obrta za prijevoz. 
Iz obračuna isplaćene plaće za B. B. za razdoblje od rujna 2021. do ožujka 2022. (list 14-15, 28-36 spisa), te iz potvrde M. financija, P. uprave za 2021. (list 27 spisa) proizlazi da ista ostvaruje redovite prihode i to u iznosu od oko 8.000,00 kn, s time što je najveći primljeni iznos plaće 8.675,38 kn a najmanji 7.836,39 kn, a u 2021. ostvarila je ukupan prihod od 102.377,61 kn. 
Iz potvrde O. suda u S. Z.-knjižnog odjela K. L. od 6. svibnja 2022. (list 38 spisa) proizlazi da B. B. nije vlasnica nekretnina na području ZK odjela K. L.. 
Saslušan na ročištu od 22. listopada 2026. tužitelj M. Š. izjavljuje da je od rujna 2021. do lipnja 2024. bio na školovanju u Z. te je u tom periodu stanovao u vojarni te je taj troška stanovanja plaćala vojska. Nakon toga se vratio u S. te stanuje s ocem i bratom. Dvije godine školovanja u Z. primao je stipendiju u iznosu od 800,00 kn mj. prvu godinu, drugu godinu ništa i treću godinu 200,00 eura. Drugu godinu da nije primao stipendiju iz razloga što nisam ostvario dovoljno ECTS bodova. Izjavljuje da je tu drugu godinu bio upisan kao redovan student. Treću godinu primao je stipendiju 200,00 eura mjesečno. Osim toga imao je jedino primanja koja bi mu otac slao i to bi bilo oko 500,00 do 600,00 kn mjesečno. Nakon povratka u Split nije ni u kakvom radnom odnosu te ne ostvaruje primanja. U Z. je odustao od studija te isti nije završio, a u obvezi je vratiti stipendije i nekakvu kamatu. Prošle godine u 9. mj upisao je studij u S. i još to pohađa, s prve godine ostala su mu još dva predmeta. Glede uzdržavanja nemam nikakvih zdravstvenih tegoba radi kojih bi imao pravo na povećano uzdržavanje. Navodi da njegova majka nije doprinosila za uzdržavanje, da ga je jednom kontaktirala, da voli izaći s prijateljima vani i na piće.te da je u razdoblju dok je bio na vojnom studiju  slabo dolazio kući jer bi bilo slobodan od petka popodne od 06:00 do nedjelje do 21:00 navečer. To bi u 11 mj. bilo 4 dana, Božić i Nova godina bi bilo 10 dana, za Uskrs 4 dana te na ljeto 2 tjedna. 
Saslušana na ročištu od 22. listopada 2026. tužena B. B. navodi kako živi u izvanbračnoj zajednici već 5 godina u nekretnini koja je u vlasništvu njenog partnera. Nema nekretnina ni pokretnina u vlasništvu. Zaposlena je i radi u osiguranju s prosječnim primanjima oko 1.100,00 eura neto. Uz ta primanja nema drugih primanja. Imam kredit još dvije godine koji je digla za život. Ima dvoje djece, ne plaća više jer je mlađi počeo raditi odmah nakon srednje škole i plaćala je otprilike godinu dana nakon srednje škole. Tužitelj odbija komunikaciju sa njom od 2019., više puta je pitala njegov broj računa, a uzdržavanje nije plaćala jer je stanovao s njom dok je završio 4 razred srednje škole. Izjavljuje da ga je pokušala kontaktirati telefonskim putem te nije odgovarao na pozive a uputila mu je i whatsapp poruke i za račun i za viđanje i pitanje kako je. Izjavljuje da je znala od susjeda da je u Z., izjavljuje da nije znala je li redovni, ali je znala da je upisao fakultet u Splitu. 
Analizom navedenih dokaza sud je utvrdio da je tužena majka tužitelja te obveznica uzdržavanja ukoliko su za to ostvareni drugi zakonski uvjeti za nastanak obveze uzdržavanja punoljetnog djeteta. Tužitelj u trenutku zaključenja glavne rasprave ima punih 25 godina, a 12. listopada 2026. će napuniti 26 godina života. Tužba u predmetnoj pravnoj stvari je podnesena 21. listopada 2021., a tužitelj je, što je utvrđeno pregledom potvrda navedenih u toč. 6. ovog obrazloženja u razdoblju od 1. listopada 2021. do 14. svibnja 2024. bio u statusu redovitog studenta na prijediplomskom sveučilišnom studiju V. inženjerstvo na S. u Z.. Iz iskaza tužitelja proizlazi da studij nije završio te da je na drugoj godini izgubio pravo na stipendiju jer nije izvršio obveze. Pregledom ugovora navedenih pod toč. 9. ovog obrazloženja utvrđeno je da su tužitelju u tom periodu troškovi života (stanovanje, hrana, školovanje, troškovi putovanja i dr.) u cijelosti bili podmireni kao kadetu M. obrane R. H. te je uz to primao i stipendiju. Ovaj sud smatra da su obzirom na to su tužitelju za vrijeme školske godine 2021./2022 i 2023./2024. troškovi života bili u cijelosti podmireni pa ne postoji obveza uzdržavanja, dok za školsku godinu 2022./2023. kada je izgubio pravo na stipendiju jer nije redovno ispunio svoje obveze pa nije nije ispunjen uvjet iz čl. 290. ObZ-a, a tužitelj nije dokazao da bi postojali zakonom predviđeni razlozi koji bi opravdavali neispunjavanje studentskih obveza pa ne postoji ni obveza uzdržavanja.  Slijedom navedenog, tužbeni zahtjev je za razdoblje od 1. listopada 2021. do 14. svibnja 2024. odbijen kao neosnovan.
U razdoblju od 14. svibnja 2024. pa do 1. listopada 2024. ne postoji dokaz da bi tužitelj pohađao studij  pa nisu ispunjeni uvjeti za dosudu uzdržavanja u tom razdoblju radi čega je isti odbijen kao neosnovan.
Članak 290.Obiteljskog zakona (NN 103/15, 98/19, 47/20, 49/23 i 156/23 dalje: ObZ-a) propisuje da su roditelji  dužni uzdržavati punoljetno dijete koje se školuje u srednjoj školi, odnosno polazi sveučilišni ili stručni studij u skladu s posebnim propisima, odnosno program za osnovno obrazovanje ili program srednjoškolskog obrazovanja odraslih te redovito i uredno ispunjava svoje obveze, a najdulje do navršene dvadeset šeste godine života djeteta. Punoljetno dijete koje je završilo obrazovanje iz stavka 1. ovoga članka, a ne može se zaposliti, roditelji su dužni uzdržavati godinu dana nakon prestanka obrazovanja ako dijete nije navršilo dvadeset šest godina. Obveza uzdržavanja punoljetnog djeteta iz stavka 2. ovoga članka prestat će i prije isteka godine dana od prestanka obrazovanja u trenutku kad dijete navrši dvadeset i šest godina. Roditelj djeteta iz stavka 1. ovoga članka ima pravo od djeteta, nadležnih tijela i pravnih osoba tražiti i dobiti podatke o djetetovu obrazovanju, odnosno zaposlenju. Smatra se da učenik, odnosno student redovito i uredno ispunjava svoje obveze i kad zbog opravdanih razloga (trudnoće, bolesti i sličnih razloga) nije uspio ispuniti obveze tekuće školske, odnosno akademske godine. Članak 307. ObZ-a propisuje da će sporu o uzdržavanju sud će utvrditi ukupan iznos sredstava potrebnih za uzdržavanje. Pri procjenjivanju potreba uzdržavane osobe sud će uzeti u obzir njezine prihode, imovinsko stanje, sposobnost za rad, mogućnost zaposlenja, zdravstveno stanje te druge okolnosti o kojima ovisi odluka o uzdržavanju. Pri procjenjivanju mogućnosti osobe koja je dužna uzdržavati uzet će se u obzir njezino imovinsko stanje, sva njezina primanja i stvarne mogućnosti stjecanja povećane zarade, njezine vlastite potrebe i druge zakonske obveze uzdržavanja.
Članak 291. ObZ-a propisuje da dijete koje ima prihode dužno je pridonositi za svoje uzdržavanje. Punoljetno dijete koje prima uzdržavanje radi obrazovanja dužno je obavijestiti roditelje o redovitom ispunjavanju obveza najkasnije do 1. studenoga za svaku školsku, odnosno akademsku godinu.
U odnosu na razdoblje od 1. listopada 2024. pa nadalje, sud je utvrdio da tužitelj pohađa redovan studij i ispunjava studentske obveze na stručnom prijediplomskom studij E. sveučilišnog odjela za stručne studije S. u S.. S obzirom na to da iz iskaza majke kao obveznice uzdržavanja proizlazi da ista ima redovita primanja od oko 1.100,00 eura, da je zaposlena i nema druge obveze uzdržavanja, a među strankama nije sporno da nije vršila plaćanja na ime uzdržavanja tužitelju sud je prihvatio tužbeni zahtjev za razdoblje od 1. listopada 2024. pa nadalje dok za to postoje zakonski uvjeti. S obzirom na to da tužitelj 12. listopada 2026. puni 26. godina te time prestaje zakonska obveza uzdržavanja sud je odredio uzdržavanje do 11. listopada 2026. dok je u preostalom dijelu tužbeni zahtjev odbijen kao neosnovan. U odnosu na visinu uzdržavanja sud smatra da je osnovan iznos od 200,00 eura s obzirom na općepoznate činjenice o troškovima života, a navedeni iznos je i manji od minimalnih predviđenih Odlukom o minimalnim novčanim iznosima potrebnim za mjesečno uzdržavanje djeteta (NN 49/2024, 75/2025, 66/2026) dok su troškovi punoljetnog djeteta zasigurno odgovarajući ili veći. Napominje se da nisu utvrđeni prihodi tužitelja koji bi bili od utjecaja na smanjene obveze uzdržavanja.
Kako ni jedna stranka svojim postupanjem nije utjecala na trajanje ovog postupka, niti je svojom krivnjom ili slučajem koji se njoj dogodio uzrokovala dodatne troškove protivnoj stranci, a i s obzirom na djelomičan uspjeh u sporu svake od stranaka, temeljem odredbe čl. 366. ObZ-a, odlučeno je da svaka stranka snosi svoj trošak postupka.
U Splitu 24. kolovoza 2026.

									        S U D A C:								                      
  Nikolina Dujić



PRAVNA POUKA: Protiv ove odluke nezadovoljna stranka ima pravo žalbe u roku od 15 dana od dana njezine objave. Žalba se podnosi ovom sudu u dovoljnom broju primjeraka za nadleženi županijski sud. 

